Imtella' Mejju 25, 2021 L-Istati Uniti se tgħin biex Gaza tinbena mill-ġdid wara li kawża ta' ġlied bejn militanti Palestinajni u forzi Iżraeljani, għadd kbir ta' binjiet sfaw meqruda għalkollox. Il-ġlied kien ilu għaddej għal ħdax-il jum. Wara laqgħa mal-Prim Ministru Iżraeljan, is-Segretarju tal-Istat Amerikan Anthony Blinken qal li hemm bżonn li Gaza tinbena mill-ġdid biex tittaffa s-sofferenza ta' tant familji u tfal. Blinken iżda qal li l-Istati Uniti bl-ebda mod ma trid li tgħin lill-grupp militanti Hamas li kellu sehem aħrax f'dan il-ġlied qalil fil-Lvant Nofsani. Waqt il-ġlied inqatlu iktar minn 250 ruħ, fil-maġġoranza tagħhom f'Gaza. Il-vjolenza bdiet fl-art okkupata fl-ilvant ta' Ġersulemm, sit qaddis meqjum kemm mill-Lhud u anki mill-Musulmani.